b'\n_START_ARTICLE_\nM\xc3\xbcristaja (raudteesuurt\xc3\xbckk)\n_START_PARAGRAPH_\nM\xc3\xbcristaja oli Eesti s\xc3\xb5jav\xc3\xa4e Soomusrongir\xc3\xbcgemendi 2. divisjoni Raskekauglaskepatarei koosseisus olev raudteesuurt\xc3\xbckivagun. _NEWLINE_Alusvagun oli 4-teljeline lahtine platvormvagun, mille otstes olid madalad kergelt soomustatud laskemoonakambrid. Relv oli 102 mm laevasuurt\xc3\xbckk (kahur), mille kohta pole praegu teada, milliselt laevalt v\xc3\xb5i rannikupatareist oli see p\xc3\xa4rit. Suurt\xc3\xbckivagun nr 215 ehk M\xc3\xbcristaja (nimede ja numbri omavaheline seos ja ametlikkus pole \xc3\xbcheselt selge) valmis 1935. aastal. _NEWLINE_See laevade jaoks ette n\xc3\xa4htud 102 mm suurt\xc3\xbckk suutis lasta oluliselt kaugemale (16,5 km; eriliste otsikutega isegi kuni 19,4 km) kui harilike soomusrongide suurt\xc3\xbckid (6\xe2\x80\x9310 km) ning seet\xc3\xb5ttu oli see m\xc3\xb5eldud kaugv\xc3\xb5itluseks._NEWLINE_Soomusrongir\xc3\xbcgemendi 2. divisjoni koosseisus moodustati 1936. aastal Raskekauglaskepatarei, millesse kuulus ka M\xc3\xbcristaja.'